CELEX: 32018R1717
Language: et
Date: 2018-11-14 00:00:00
Title: Euroopa Parlamendi ja nõukogu määrus (EL) 2018/1717, 14. november 2018, millega muudetakse määrust (EL) nr 1093/2010 Euroopa Pangandusjärelevalve asukoha osasEMPs kohaldatav tekst.

16.11.2018   
               
               
                  ET
               
               
                  Euroopa Liidu Teataja
               
               
                  L 291/1
               
            
         EUROOPA PARLAMENDI JA NÕUKOGU MÄÄRUS (EL) 2018/1717,
         14. november 2018,
         millega muudetakse määrust (EL) nr 1093/2010 Euroopa Pangandusjärelevalve asukoha osas
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 114,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         pärast konsulteerimist Euroopa Keskpangaga,
         võttes arvesse Euroopa Majandus- ja Sotsiaalkomitee arvamust (1),
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     Kuna Ühendkuningriik teatas 29. märtsil 2017 Euroopa Liidu lepingu (ELi leping) artikli 50 alusel oma kavatsusest liidust välja astuda, valisid ülejäänud 27 liikmesriiki nõukogu 20. novembri 2017. aasta istungil Euroopa järelevalveasutuse (Euroopa Pangandusjärelevalve) (edaspidi „Euroopa Pangandusjärelevalve“) uueks asukohaks Pariisi, Prantsusmaa.
                  
               
                     (2)
                  
                  
                     Võttes teadmiseks Euroopa Liidu ja Ühendkuningriigi valitsuse läbirääkijate 8. detsembri 2017. aasta ühisaruande, mis käsitleb ELi lepingu artikli 50 alusel Ühendkuningriigi Euroopa Liidust korrakohase väljaastumise üle peetavate läbirääkimiste I etapi edenemist, ja eelkõige selle finantsarveldust käsitleva peatüki, aga ka Ühendkuningriigi võetud kohustuse teha liidu üldeelarvesse 2019. ja 2020. aastal makseid, nagu ta oleks endiselt liidu liige, ja tasuda oma osa 31. detsembri 2020. aasta seisuga täitmata kulukohustuste rahastamisest, tuleb Ühendkuningriigi liidust väljaastumise otsusest tuleneva Euroopa Pangandusjärelevalve asukoha üleviimisest tekkivad kulud kanda liidu üldeelarve kaudu kõigil liidu maksumaksjatel. Ühendkuningriik on pakkunud, et ta võib Londonis asuvate liidu ametitega arutada, kuidas nende lahkumise kulusid vähendada.
                  
               
                     (3)
                  
                  
                     Võttes arvesse ELi lepingu artikli 50 lõiget 3, peaks Euroopa Pangandusjärelevalve asuma oma uues asukohas alates 30. märtsist 2019.
                  
               
                     (4)
                  
                  
                     Et tagada Euroopa Pangandusjärelevalve nõuetekohane toimimine tema uues asukohas, tuleks enne, kui Euroopa Pangandusjärelevalve asub seal tegutsema, sõlmida Euroopa Pangandusjärelevalve ja Prantsusmaa vahel peakorterileping ja kiita heaks komisjoni delegeeritud määruse (EL) nr 1271/2013 (3) artikli 88 kohane kinnisvaraprojekt. Uued ruumid peaksid olema sisustatud ja Euroopa Pangandusjärelevalve asukoha alaliseks üleviimiseks valmis 30. märtsiks 2019. Peakorterilepingus tuleks sätestada Prantsusmaa ametiasutuste kohustus tagada Euroopa Pangandusjärelevalvele asukoha üleviimise käigus nõuetekohaseks toimimiseks sobivaimad tingimused.
                  
               
                     (5)
                  
                  
                     Euroopa Pangandusjärelevalve asukoha üleviimisega ei seata kahtluse alla Euroopa Parlamendi ja nõukogu vastu võetud ametikohtade loetelu ega Euroopa Pangandusjärelevalves töötavate ametnike ja muude teenistujate suhtes personalieeskirjade kohaldamist.
                  
               
                     (6)
                  
                  
                     Euroopa Pangandusjärelevalve asukoha üleviimine ei tohiks mõjutada Euroopa järelevalveasutustele eriomaste ülesannete täitmist ega nende eraldiseisva õigusliku seisundi säilitamist. Asukoha üleviimine võib aga võimaldada liidu ametitel kasutada kohasel juhul ühiselt administratiivseid tugiteenuseid ja ruumide haldusteenuseid, mis ei ole seotud põhitegevusega.
                  
               
                     (7)
                  
                  
                     Liidu institutsioonid on omavahelises koostöös üksteise suhtes lojaalsed, kusjuures iga institutsioon tegutseb talle ELi lepingu ja Euroopa Liidu toimimise lepinguga antud volituste piires ning vastavalt nendes sätestatud korrale, tingimustele ja eesmärkidele.
                  
               
                     (8)
                  
                  
                     Et anda Euroopa Pangandusjärelevalvele uude asukohta ümberasumiseks piisavalt aega, peaks käesolev määrus jõustuma kohe pärast selle seadusandliku tavamenetluse korras vastuvõtmist.
                  
               
                     (9)
                  
                  
                     Euroopa Parlamendi ja nõukogu määrust (EL) nr 1093/2010 (4) tuleks seetõttu vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 1093/2010 artikkel 7 asendatakse järgmisega:
            
               
                  „Artikkel 7
                  Asukoht
                  Euroopa Pangandusjärelevalve asukoht on Pariis, Prantsusmaa.
                  Euroopa Pangandusjärelevalve asukoht ei mõjuta seda, kuidas Euroopa Pangandusjärelevalve täidab oma ülesandeid ja kasutab oma volitusi, korraldab oma juhtimisstruktuuri või põhitegevust ega tema tegevuse põhirahastamist, võimaldades samal ajal kohasel juhul kasutada liidu ametitega ühiselt selliseid administratiivseid tugiteenuseid ja ruumide haldusteenuseid, mis ei ole seotud Euroopa Pangandusjärelevalve põhitegevusega. Komisjon esitab hiljemalt 30. märtsiks 2019 ja seejärel iga 12 kuu tagant Euroopa Parlamendile ja nõukogule aruande selle nõude täitmise kohta Euroopa järelevalveasutuste poolt.“
               
            
         
         
            Artikkel 2
            Käesolev määrus jõustub Euroopa Liidu Teatajas avaldamise päeval.
            Käesolevat määrust kohaldatakse alates 30. märtsist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Strasbourg, 14. november 2018
            
               
                  Euroopa Parlamendi nimel
               
               
                  president
               
               A. TAJANI
            
            
               
                  Nõukogu nimel
               
               
                  eesistuja
               
               K. EDTSTADLER
            
         
         
            (1)  ELT C 197, 8.6.2018, lk 72.
         
            (2)  Euroopa Parlamendi 25. oktoobri 2018. aasta seisukoht (Euroopa Liidu Teatajas seni avaldamata) ja nõukogu 9. novembri 2018. aasta otsus.
         
            (3)  Komisjoni 30. septembri 2013. aasta delegeeritud määrus (EL) nr 1271/2013 raamfinantsmääruse kohta asutustele, millele viidatakse Euroopa Parlamendi ja nõukogu määruse (EL, Euratom) nr 966/2012 artiklis 208 (ELT L 328, 7.12.2013, lk 42).
         
            (4)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).